වසර 25 කට පසුව උතුර පළාත් සභාව සදහා නාමයෝජනා බාර ගැනීම අනිද්දා (25) සිදුකෙරේ.එදිනම වයඹ සහ මධ්‍යම පළාත් සභා සදහාද නාමයෝජනා බාරගන්නා බව මැතිවරණ කොමසාරිස් මහින්ද දේශප්‍රිය මහතා පවසයි.නාමයෝජනා බාරදීම මේ මස 25 සිට අගෝස්තු 01 දක්වා සිදුකෙරේ.මීට අමතරව තැපැල් ඡන්ද සදහා ඉල්ලුම් පත්‍ර භාරගැනීම මේ දිනවල සිදු කෙරෙන අතර ඒ සදහා වැඩි විස්තර රාජ්‍ය තොරතුරු කේන්ද්‍රයේ දුරකතන අංක 1919 ඇමතීමෙන් ලබාගත හැකි බවද මැතිවරණ මහලේකම් කාර්යාලය පවසයි.නාමයෝජනා භාරදීමෙන් පසුව කිසිදු පෙළපාළියක් යෑමට අවසර නොදෙන බවත් ඒ සදහා නීතිය තදින් ක්‍රියාත්මක කිරීමට තමා උපදෙස් දී ඇති බවත් මැතිවරණ කොමසාරිස්වරයා පවසයි.උතුරු පළාත් සභා ඡන්දය පැවැත්වෙන නාමයෝජනා බාර ගැනීම සිදු කෙරෙන යාපනය, කිළිනොච්චිය,මුලතිව්,වව්නියා,මන්නාරම යන දිස්ත්‍රික් මැතිවරණ ලේකම් කාර්යාල අසල ආරක්ෂාව සදහා විශේෂ වැඩපිළිවෙළක් යොදා ඇති බවද මැතිවරණ කොමසාරිස්වරයා වැඩිදුරටත් පවසයි.මෙම පළාත් තුනේ මැතිවරණය සදහා විදේශ මැතිවරණ නිරීක්ෂකයන් ගෙන්වීමට අදාළ පාර්ශ්වයන් සදහා සාකච්ඡා කර ඇති අතර ඒ සදහා ආසියානු හා දකුණු ආසියානු මැතිවරණ බලධාරීන්ගේ සංගම් දෙකට ආරාධනා කොට තිබේ.නාම යෝජනා භාරදීමෙන් පසු මැතිවරණය පැවැත්වෙන කාලය තුළ සිදුවන නීතිවිරෝධී ක්‍රියා පිළිබද දැනුම් දීම සදහා මැතිවරණ මහලේකම් කාර්යාලයේ ප්‍රධාන පැමිණිලි භාරගන්නා ස්ථානයකුත් දිස්ත්‍රික් මැතිවරණ ලේකම් කාර්යාලවල පිහිටුවා ඇති පැමිණිලි භාරගන්නා ස්ථාන මේ වනවිටද ක්‍රියාත්මක ‍කර තිබේ ..